***Dječak s rogovima***

 Jednog se jutra Jun probudio sa strašnom glavoboljom. Ustao je, otišao se obući kako bi što prije otišao u školu, a glavobolja ga je pratila.

Čim se obukao, otišao je u kupaonicu kako bi oprao zube i očešljao svoju crnu zapletenu kosu. Završio je s pranjem zuba te uzeo češalj i podigao ga iznad glave. No, tada je zastao. Naime, tek je tada ugledao svoj odraz u ogledalu. Ono što je vidio objasnilo je njegovu glavobolju. Vidio je svoje zelene oči i crnu, još uvijek raščupanu kosu, a iz nje su virili rogovi slični jelenjima. Jun je bio izbezumljen, ljut, očaran i tužan; sve u isto vrijeme. Jest, rogovi koji su virili iz njegove kose bili su predivni, ali tada je počeo razmišljati o tome kako će ih drugi ljudi vidjeti. Ipak je odlučio završiti ono što je počeo i počešljao je svoje raščupane pramenove pazeći na rogove za koje je odmah shvatio da su jako osjetljivi.

Uzeo je školsku torbu i izašao kroz kućna vrata. Uputio se prema školi i odmah počeo osjećati sve te silne oči na sebi. Imao je sreće što se nije onesvijestio tamo i tada. Prolazeći dalje ulicom, količina pozornosti usmjerena na njega sve je više rasla. Čuo je ljude kako šapuću, ali nije čuo o čemu su to šaputali. Konačno je došao do svoje škole. Ušao je kroz velika smeđa vrata i, čim je ušao, ponovo je čuo šaputanje. Otišao je do svog ormarića, a sve ono šaputanje pratilo ga je. Prezuo se i nastavio hodati do svoje učionice. Kada je ušao, sve su oči bile na njemu po četvrti put toga dana. Kada je došao do svog mjesta pored prozora, nekoliko je dječaka došlo do njega i počelo ga zvati pogrdnim imenima. Neka od njih, koja je uspio čuti, bile su „monstrum“, „čudovište“ i „čudak“. Jun je samo sjedio i čekao da sve to prođe jer je znao da nema nikakve šanse protiv četvorice mišićavih dječaka. Kada su napokon otišli, mogao je vidjeti zadnji dio glave dječaka koji je sjedio ispred njega. U tom trenutku dječak se okrenuo, a Jun je odjednom čuo čudne glasove koje nikada prije nije čuo - od psovki do imena djevojčica koje nije poznavao. Kada se dječak napokon okrenuo natrag i počeo tupo gledati u ploču, Jun je odahnuo. Glasovi su nestali, a njih su zamijenila silna pitanja koja su se nagomilala u njegovoj glavi. Prvi sat napokon je počeo, zatim drugi, pa treći i tako dalje. Zvono je napokon zazvonilo po zadnji put tog dana i svi su počeli trčati iz učionice. Kod svojih su se ormarića prezuli i pošli kući.

Tako je bilo svakog dana. Jun bi došao na ulicu, a sva bi pozornost bila na njemu. Zatim bi na trgu bila druga hrpa ljudi kroz koju bi se Jun morao gurati da bi došao u školu na vrijeme. Nakon toga bi slijedile sve one silne oči koje gledaju baš njega i njegove rogove. Jun je mislio da bi ga svi pustili na miru kada bi pokrio svoje rogove pa je uzeo papirnatu vrećicu i izrezao rupe za oči, stavio je na glavu i pošao u školu. Jedina stvar koja se promijenila, ali nagore, je ta da je čuo sve više misli drugih ljudi. Misli koje bi trebale pripadati samo njima i to je bio još jedan od razloga zbog kojih je mrzio svoje rogove.

Kada je bujica misli stala, Jun je već bio pred školom. S vrećicom na glavi otvorio je vrata kao i svaki drugi dan. Ali se ništa nije promijenilo. Barem ne onako kako je on to zamišljao. Svi su opet gledali u njega i samo u njega. Junu je sva ta pozornost već išla na živce, a to je u tom trenutku i pokazao. Izjurio iz škole i počeo trčati koliko god su ga noge nosile. Kad je god prolazio pored ljudi, sve je postajalo još gore. Čuo je misli svih ljudi oko sebe. Glasovi su bili glasniji nego ikada od čega ga je sve jače boljela glava. Trčao je još neko vrijeme zatvorenih očiju.

 Konačno je stao i otvorio oči. Našao se na nekakvoj staroj cesti koju nitko nije koristio. Pokušavajući smiriti svoje misli, kleknuo je na tlo da se odmori. Nedugo nakon toga vidio je zasljepljujuće svjetlo. Čim je svjetlo oslabjelo, Jun je podigao pogled i ugledao elegantnu figuru kako stoji ispred njega, a krasila su je velika, sjajna anđeoska krila. Bio je to dječak s krilima. Dječak, čije ime nije znao, klekne ispred njega i zagrli ga. Počne govoriti o tome kako je Jun stvoren da nosi te predivne rogove na svojoj glavi i kako su u svakom pogledu veličanstveni. Zatim je dječak s krilima odjednom ustao i rekao: „Pođi sa mnom“. Jun je napravio upravo to. Zatvorio je oči, primio ga za ruku i zajedno su ušli u svjetlo koje je Jun maloprije vidio.

Kada je osjetio da je druga ruka nestala, otvorio je oči. Prvo što je primijetio bilo je da njegova odjeća više nije ista. Više nije bio u svojoj školskoj uniformi, već u crnoj odjeći koja mu je dobro pristajala. Gledajući oko sebe, vidio je stvari koje nikada prije nije vidio. Vidio je ljude u velikim akvarijima zajedno s nečim što je on mislio da su kuće. Vidio je čovjeka koji je zapalio vatru svojim prstom i ostale čudnovate događaje i stvorenja. Osjetio je nečije tijelo pored svojeg pa se okrenuo i ponovo vidio dječaka s krilima.

 On se nije ni pomaknuo već je počeo govoriti: „Ovo je svijet u kojem žive stvorenja i ljudi poput tebe i mene. Ljudi i stvorenja s nadnaravnim moćima koja nisu znanstveno objašnjena. Nitko nije brinuo za njih i nikoga nije bilo briga kako će završiti. Neki od nas skoro su bili ubijeni zato što su bili drukčiji. Pa smo otkrili ovaj svijet. Nazvali smo ga Abnormal Creature World ili kraće Abnormal World. Ovo je svijet u kojem svi žive u harmoniji. Svijet u kojem te nitko neće osuđivati zbog tvog tijela ili ponašanja. Svijet u kojem te nitko neće vrijeđati. Svijet u kojem nema normalnih ljudi. Svijet u kojem smo sigurni.“

**POHVALA**

**Iva Harapin, 8.r.**

**OŠ Antuna Mihanovića Klanjec**

**Mentorica: Dragica Gajšak**